Obraćanje Gradonačelnice

Grad Sinj, komunalno poduzeće Vodovod i odvodnja Cetinske krajine i Hrvatske vode su nakon višegodišnjih priprema koje su se odnosile na iznalaženje tehničkog konceptualnog rješenja odvodnje i pročišćavanja otpadnih voda u cilju zaštite vodnih resursa, izradu Studije izvodivosti,  izradu projektne dokumentacije, ishođenje lokacijskih i građevinskih dozvola, rješavanje imovinsko – pravnih odnosa, za ukupno novih 77 km  gravitacijskih cjevovoda, 4,7 km tlačnih cjevovoda, 14 crpnih stanica, dogradnju uređaja za pročišćavanje otpadnih voda na treći stupanj pročišćavanja, sve to za 3045 novih kanalizacijskih priključaka za naselja Sinj, Brnaze i Glavice, danas smo u prilici potpisati ugovor o financiranju Projekta poboljšanje vodno-komunalne infrastrukture aglomeracije Sinj.
Priprema projekata za sufinanciranje sredstvima fondova EU u svrhu zaštite vodnih resursa Hrvatske kroz poboljšanje sustava vodoopskrbe i integriranog sustava upravljanja otpadnim vodama u aglomeraciji Sinj trajala je zbog svoje složenosti i sveobuhvatnosti koja je tražila izuzetan angažman svih koji su sudjelovali u ovoj proceduri ali ono što je bitno naglasiti da su pripreme došle u fazu zaključenja ugovora i pripremu javne nabave za radove izvođenja.   

Procjena vrijednosti ulaganja se kreće preko 300 miliona kn od čega će sredstva EU činiti udjel od 75%, 15% državna sredstva, a ostatak će osigurati jedinice lokalne samouprave.

Vlada Republike Hrvatske ovaj projekt  je proglasila strateškim projektom na čemu im ovim putem zahvaljujem, kao i svim državnim institucijama, Ministarstvu poljoprivrede u prethodnom mandatu Vlade RH, g. Kurečiću, Ministarstvu zaštite okoliša i energetske učinkovitosti na čijem je čelu gospodin Tomislav Čorić, Hrvatskim vodama gospodinu Plišiću i gosp. Zoranu Đurokoviću, gospodinu Kartelu, gđa. Ambrenec, svim članovima Projektnog tima razine 1 i 2 u svim dosadašnjim sastavima, Vodovodu i odvodnji Cetinske krajine, stručnim službama Grada Sinja, izrađivačima studija i projektnih dokumentacija, konzultantima i projektantima, te u ime svih građana Grada Sinja iskazujem zadovoljstvo da ćemo imati zatvoreni sustav odvodnje otpadnih voda na korist zaštite vodnih resursa koji su neprocjenjivo nacionalno blago.

Posebna zahvala ljudima koji su operativno radili više godina na realizaciji ovog složenog projekta gospodinu Iliji Vrcelju, gospodinu Ivanu Bugarinu i gospođi Ankici Panza.

Još jednom u ime svih građana Grada Sinja, hvala svima koji su do sada sudjelovali u realizaciji projekta i onima koji će se uključiti u izvođenju radova, poslovima stručnog nadzora i vođenju projekta.
